Diari Oficial de la Generalitat Valenciana


Sumari del DOGV 9209, del 05-11-2021 (2021/11994)

RESOLUCIÓ de 2 de novembre de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen ajudes a associacions i fundacions de defensa del medi ambient implantades a la Comunitat Valenciana, per a la difusió de bones pràctiques ambientals en la gestió de residus, per a l'exercici de 2021.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9209

Data del DOGV
:   05-11-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/11114


Data del document
:   02-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 2 de novembre de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen ajudes a associacions i fundacions de defensa del medi ambient implantades a la Comunitat Valenciana, per a la difusió de bones pràctiques ambientals en la gestió de residus, per a l'exercici de 2021. [2021/11227]  
  
L'Ordre 10/2021, de 20 de juliol, de la consellera d'Agricultura, Desenvolupament Rural, Emergència Climàtica i Transició Ecològica, estableix les bases reguladores per a la concessió d'ajudes destinades a la difusió de bones pràctiques ambientals en la gestió de residus, concebudes per a associacions i fundacions de defensa del medi ambient amb implantació a la Comunitat Valenciana, donant així compliment al que es disposa en l'apartat 2 de l'article 9 de la Llei 38/2003, de 17 de novembre, general de subvencions.  
D'altra banda, i segons disposa l'apartat 2 de l'article 23 de la mateixa llei, la iniciació del procediment de concessió de les ajudes es realitzarà mitjançant convocatòria aprovada per l'òrgan competent. Les ajudes públiques que ací es convoquen no precisen la notificació a la Comissió Europea, per no reunir tots els requisits de l'article 107 del Tractat de Funcionament de la Unió Europea, atés que les entitats beneficiàries, no exerceixen una activitat empresarial destinada a la consecució d'un benefici econòmic, i les ajudes no afavoreixen determinades empreses d'un sector o determinades produccions.  
  
Vist el que s'estableix en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara endavant Llei 1/2015), en el qual s'indiquen els aspectes que, almenys, han de recollir-se en les convocatòries de subvenció.  
Per tant, i a fi que s'inicie el procediment de sol·licitud i tramitació de les ajudes, en compliment de l'article 160 i 164 de la Llei 1/2015, resolc:  
  
Primer. Objecte  
Es convoca, per a l'exercici 2021, la subvenció destinada a fomentar la difusió de bones pràctiques ambientals en la gestió de residus, regulades en l'Ordre 10/2021, de 20 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica (DOGV 23.08.2021, 9157), amb l'objectiu de generar, modificar, millorar i difondre comportaments cívics proactius en els hàbits quotidians de consum de béns i serveis que possibiliten la disminució de la quantitat de residus produïts, fomentar la seua recollida separada en origen i facilitar la seua preparació per a la reutilització i reciclatge, i contribuint així a un desenvolupament més sostenible i a una societat d'economia circular.  
Les actuacions contemplades en aquesta convocatòria hauran d'executar-se en els municipis de la Comunitat Valenciana.  
  
Segon. Entitats beneficiàries. Requisits  
1. Seran beneficiàries les associacions i fundacions que entre els seus fins estatutaris es trobe la defensa del medi ambient i que desenvolupen la seua activitat principalment en la Comunitat Valenciana i que complisquen els requisits següents:  
a) Estar inscrites en el Registre d'Associacions o Fundacions de la Comunitat Valenciana, segons corresponga, d'acord amb el que disposen l'article 57 de la Llei 14/2008, de 18 de novembre, d'associacions de la Comunitat Valenciana; i l'article 31 de la Llei 8/1998, de 9 de desembre, de fundacions de la Comunitat Valenciana.  
b) No trobar-se en cap de les circumstàncies establides en l'article 13.2 i 13.3 de la Llei 8/2003, de 17 de novembre, general de subvencions.  
c) Trobar-se al corrent de les seues obligacions tributàries amb la hisenda pública estatal i autonòmica, així com davant la Seguretat Social.  
d) Disposar dels mitjans humans i materials propis suficients per a garantir la realització de l'actuació subvencionable.  
Tercer. Finançament i quantia de les ajudes  
1. De conformitat amb la base sisena de l'Ordre 10/2021, de 20 de juliol, l'import màxim individual de l'ajuda serà de 10.000 euros, establint-se com un percentatge del cost de l'actuació subvencionable, que no podrà excedir del 80 % d'aquesta.  
2. Per raons d'eficàcia i eficiència administrativa, l'import mínim subvencionable de cada sol·licitud serà de 2.000 euros, no sent admissibles sol·licituds per un import inferior.  
3. L'import global màxim serà de 50.000,00 ?, i es finançaran amb càrrec al crèdit de la línia S8669000 del capítol IV, programa pressupostari 442.50, Qualitat i educació ambiental, Aplicació: 83.71.12.7779.129.12, dels pressupostos de la Generalitat per a l'exercici 2021.  
  
Quart. Actuacions subvencionables  
Són subvencionables:  
a) Les campanyes de divulgació mitjançant qualsevol suport físic, digital o audiovisual, que fomente la disminució de la quantitat de residus produïts, la seua recollida separada en origen, la seua preparació per a la reutilització i/o el seu reciclatge.  
b) Accions formatives i de dinamització, com a cursos de formació, congressos, ponències, conferències, jornades i presentacions, que tinguen com a finalitat fomentar i divulgar hàbits de consum proactius dirigits a la disminució de la quantitat de residus produïts, la seua recollida separada en origen, la seua preparació per a la reutilització i /o el seu reciclatge.  
  
Cinqué. Despeses subvencionables  
A l'efecte d'aquesta convocatòria seran despeses elegibles aquelles que, de manera indubtable, responguen a la naturalesa de les actuacions i accions previstes, i siguen estrictament necessàries per a la seua execució. Han de ser despeses que es financen a càrrec del pressupost de l'entitat subvencionada i que estiguen d'acord amb l'ordre. A l'efecte es consideren despeses elegibles les següents:  
a) Material fungible destinat específicament a l'activitat concreta de difusió, formació i dinamització.  
b) Viatges, manutenció i allotjament dels participants en l'actuació de difusió, formació i dinamització.  
c) Altres despeses necessàries per al desenvolupament de les actuacions (lloguer de locals, vehicles?).  
d) Despeses de traducció i interpretació (equip de traducció simultani o salari de la persona traductora).  
e) Despeses d'edició i difusió del projecte.  
f) Despeses del personal contractat exclusivament per a l'execució del projecte.  
g) Costos de funcionament de l'entitat organitzadora, fins a un màxim del 20 %.  
  
Sisé. Terminis  
El termini de presentació de sol·licituds serà de vint dies hàbils a comptar des de l'endemà de la publicació de l'extracte de la convocatòria en el Diari Oficial de la Generalitat Valenciana i es dirigirà a la persona titular de la Direcció General de Qualitat i Educació Ambiental.  
  
  
Seté. Sol·licituds, documentació i forma de presentació  
1. La sol·licitud es presentarà telemàticament, de conformitat amb el que s'estableix en l'article 14 de la Llei 39/2015, d'1 d'octubre, del procediment administratiu comú de les administracions públiques, així com els altres tràmits associats al procediment de concessió.  
  
2. Les associacions i fundacions podran presentar més d'una sol·licitud, que seran tractades com a expedients diferents si els projectes es realitzen en municipis diferents.  
Per a això s'haurà d'utilitzar el model normalitzat i procediment habilitat en la seu electrònica de la Generalitat, a la qual pot accedir-se des de la següent URL: www.gva.es/es/proc22044.  
En cas que es vulga tramitar el procediment en representació d'altres persones, es podrà atorgar aquesta representació a través del Registre de Representants https://www.accv.es/servicios/registro-de-representantes/. L'accés al Registre de Representants per part dels representats pot realitzar-se utilitzant un segell electrònic d'entitat.  
Les sol·licituds han de signar-se amb el certificat digital de la persona física o jurídica que presenta la sol·licitud o, si fa el cas, amb el certificat digital del seu representant. Així mateix, els restants documents que s'adjunten, quan siga procedent, hauran d'anar signats electrònicament pels qui siguen competents per a això.  
3. Si alguna entitat presenta la seua sol·licitud presencialment, es requerirà la interessada perquè la presente a través de la seu electrònica de la Generalitat. A l'efecte, es considerarà com a data de presentació de la sol·licitud aquella en la qual haja sigut realitzada la presentació telemàtica en la seu electrònica de la Generalitat.  
Les esmenes o les aportacions documentals posteriors a la presentació de la sol·licitud hauran de realitzar-se a través de la següent URL: www.gva.es/es/proc22044.  
4. Els requeriments a les entitats interessades s'efectuaran també de manera telemàtica.  
5. L'òrgan gestor del procediment ha d'estar autoritzat per l'entitat interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat davant l'Agència estatal de l'administració tributària. En cas contrari, s'hauran d'aportar els documents acreditatius corresponents.  
  
6. L'òrgan gestor d'aquest procediment està autoritzat per a procedir a la consulta de la següent informació: dades d'estar al corrent amb la Tresoreria de la Seguretat Social. No obstant això, si la persona interessada desitja oposar-se a això, és imprescindible que indique la informació concreta sobre la consulta a què s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
7. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les entitats interessades amb la finalitat de comprovar l'exactitud d'aquests. La potestat de verificació implica l'accés a les dades següents que consten en la Base de dades nacional de subvencions: consulta de concessions i ajudes, consulta d'inhabilitacions i, si fa el cas, consulta de concessions i ajudes per la regla de minimis.  
8. A la sol·licitud s'annexaran els documents específics següents, mitjançant els formularis inclosos en el procediment habilitat en l'enllaç adés indicat de la seu electrònica de la Generalitat:  
a) Document de constitució de l'associació o fundació sol·licitant i de la seua inscripció en el registre públic corresponent.  
b) Acord de l'òrgan de govern de l'associació o fundació per a sol·licitar l'ajuda.  
c) Memòria descriptiva i estructurada de les accions o activitats que es pretenen desenvolupar, signada per l'òrgan de representació de l'entitat sol·licitant. La memòria contindrà, almenys la informació següent:  
  
1. Objectiu i accions o activitats proposades.  
2. Àmbit territorial de l'actuació  
3. Públic objectiu (participants)  
4. Metodologia que s'utilitzarà en el seu desenvolupament  
5. Instal·lacions en les quals es duran a terme les activitats proposades.  
6. Recursos materials i humans disponibles per a la seua execució  
7. Calendari previst per al seu desenvolupament  
8. Pressupost previst, amb desglossament per partides i conceptes de despesa i import sol·licitat.  
9. Designació d'una persona coordinadora  
d) Imprés de domiciliació bancària per a pagaments de la Generalitat degudament emplenat.  
9. En el formulari de sol·licitud s'inclouran les declaracions responsables següents, que hauran de ser subscrites per les persones sol·licitants:  
a) No estar incurs en cap de les circumstàncies recollides en els apartats 2 i 3 de l'article 13 de la Llei 38/2003, de 17 de novembre, general de subvencions.  
b) Trobar-se al corrent de les seues obligacions tributàries amb la hisenda pública estatal i autonòmica, així com davant la Seguretat Social.  
c) No haver sol·licitat una altra ajuda per a la mateixa finalitat. En el cas d'haver obtingut subvencions per a les mateixes despeses subvencionables procedents de qualsevol de les administracions o entitats públiques o privades nacionals o internacionals, haurà d'especificar la quantia, la data de concessió i l'organisme que la concedeix.  
d) Complir la normativa d'integració laboral de persones amb discapacitat o, si fa el cas, l'exempció d'aquesta obligació, segons estableix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
  
10. No seran admeses a tràmit les sol·licituds que es presenten fora del termini establit en la convocatòria, resolent-se la inadmissió d'aquestes, que haurà de ser notificada als interessats en els termes previstos en els articles 40 i següents de la Llei 39/2015, d'1 d'octubre, del procediment administratiu comú de les administracions públiques.  
  
  
Huité. Instrucció  
1. La instrucció del procediment correspon a la Subdirecció General de Qualitat i Educació Ambiental de la Direcció General de Qualitat i Educació Ambiental, que acordarà totes les actuacions necessàries per a la determinació, coneixement i comprovació de les condicions previstes en la present convocatòria i en les seues bases reguladores.  
  
2. L'incompliment dels requisits establits per a la concessió de la subvenció o la presentació de la sol·licitud fora del termini establit en la present convocatòria, comportarà la inadmissió de la sol·licitud.  
  
En cas que es detecte deficiències en la sol·licitud o falta de documentació es requerirà l'entitat per tal que, en un termini, no superior als 10 dies, aporte aquesta documentació, amb l'advertiment que, si així no ho fera, se li tindrà per desistida en la seua sol·licitud, conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques.  
3. L'avaluació de les sol·licituds presentades a fi de la seua admissió, es realitzarà per una comissió de valoració, que es constituirà d'acord amb l'especificat en la base onzena de l'Ordre 10/2021, de 20 de juliol.  
4. La concessió de les subvencions es realitzarà mitjançant el procediment de concurrència competitiva a què es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; article 22 de la Llei 38/2003, de 17 de novembre, general de subvencions; i l'article 55 del Reial decret 887/2006, de 21 de juliol, pel qual s'aprova el reglament de la Llei general de subvencions.  
5. Per a l'atorgament de les subvencions a l'efecte d'establir l'ordre de prelació entre les sol·licituds admeses a tràmit, la Comissió d'Avaluació tindrà en compte exclusivament l'ordre de presentació de la sol·licitud, fins a l'esgotament dels fons. A l'efecte, es considerarà com a «data de presentació de la sol·licitud» aquella en la qual la sol·licitud es trobe completa, per tant, en cas de requerir una millora de la sol·licitud o esmena d'aquesta, es prendrà com a data de presentació aquella en la qual haja sigut realitzada l'esmena.  
  
6. La comissió de valoració elaborarà la proposta de concessió de subvencions que contindrà la llista de les sol·licituds en els termes indicats en l'apartat anterior, a les quals es proposa concedir la subvenció per ordre de presentació de la sol·licitud en el qual s'inclouran totes les entitats sol·licitants admeses, en la qual figurarà la despesa elegible, la quantia de l'ajuda que es proposa concedir i la motivació, si fa el cas, de les despeses no acceptades, la llista de les sol·licituds que es proposa per a la llista de reserva, en la qual figuraran les entitats sol·licitants per rigorós ordre de presentació, i la llista on figuren les sol·licituds que es proposa denegar, degudament motivada.  
7. L'instructor formularà la proposta de resolució que es notificarà a les entitats sol·licitants perquè, si fa el cas, formulen les al·legacions que escaients en el termini de 10 dies. Una vegada emesa la citada proposta de resolució no serà possible esmenar aquella documentació que s'havia requerit inicialment, únicament es podran esmenar errors en la llista provisional.  
8. La proposta de resolució provisional no atorga a l'entitat cap dret a obtindre la subvenció. En cas que alguna entitat proposada no ho accepte o desisteix de la seua sol·licitud, es concedirà la subvenció a l'entitat o entitats de la llista de reserva per ordre de presentació de la sol·licitud, en la quantia màxima establida o la quantitat que corresponga fins a esgotar el crèdit disponible.  
  
Nové. Resolució i notificació  
1. D'acord amb la base dotze de les bases reguladores, la competència per a resoldre la convocatòria correspon a la Direcció General de Qualitat i Educació Ambiental de la Conselleria Agricultura, Desenvolupament Rural, Emergència Climàtica i Transició Ecològica. Aquesta resolució es notificarà mitjançant la seua publicació en el Diari Oficial de la Generalitat Valenciana.  
2. Les sol·licituds d'ajuda que no puguen ser ateses per haver-se adjudicat l'import global màxim de la convocatòria a les entitats que hagueren presentat amb anterioritat la sol·licitud de subvenció, seran desestimades, conforme al que s'estableix en l'article 39 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, sense perjudici del que s'estableix en la base onze, apartat 4, de les bases reguladores, referent a la llista de reserva.  
3. El termini màxim per a resoldre i notificar les sol·licituds de subvencions serà de tres mesos comptats a partir de la finalització del termini de presentació de sol·licituds. Transcorregut aquest termini sense que haguera recaigut resolució expressa, podran entendre desestimades les seues pretensions per silenci administratiu en els termes previstos en la normativa reguladora del procediment administratiu comú.  
4. Contra les resolucions es podrà interposar recurs potestatiu de reposició davant l'òrgan que va dictar la resolució, en el termini d'un mes a comptar des de l'endemà a aquell en què tinga lloc la notificació, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, directament recurs contenciós administratiu en el termini de dos mesos comptats des de l'endemà de la notificació, de conformitat amb el que s'estableix en els articles 10, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Deu. Pagament de les subvencions concedides  
1. El pagament de les subvencions concedides es realitzarà:  
a) Una primera bestreta de pagament del 30 % de l'import subvencionat, una vegada resolta la concessió de l'ajuda. No s'exigirà garantia prèvia.  
b) La resta de l'import subvencionat s'abonarà quan justifique l'entitat beneficiària la realització de l'activitat, la presentació de la memòria final i el pagament de la totalitat de despeses originades per les activitats subvencionades.  
2. La sol·licitud de pagament haurà d'anar acompanyada del compte justificatiu que haurà d'estar signada electrònicament pel legal representant de l'entitat. Totes les entitats beneficiàries queden obligades a presentar una justificació documental de totes les despeses efectuades per a la realització de l'activitat objecte de l'ajuda, d'acord amb el següent:  
  
a) Les despeses de personal es justificaran mitjançant un certificat d'autenticitat per part de qui ostente la secretaria del contracte i de les nòmines signades per les persones que hagen treballat directament en els projectes subvencionats, així com els justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents a l'IRPF.  
b) Seran objecte d'aprovació prèvia per part de la Conselleria competent en matèria de qualitat ambiental les despeses següents: publicacions, material imprés, formació i material de comunicacions. Tot això, dins dels quinze dies hàbils següents a la presentació de la sol·licitud per part d'entitat interessada.  
c) Quant a l'Ordre de bases, s'entén per «material fungible» aquell que tinga una vida útil similar a la d'execució del projecte.  
d) Les despeses de viatges, manutenció i allotjament dels participants en l'actuació de difusió, formació i dinamització, així com del lloguer de locals i vehicles utilitzats amb la mateixa fi, es justificaran amb l'aportació de les factures i rebuts del pagament.  
e) Tota la documentació justificativa es presentarà acompanyada de la seua relació detallada, agrupada segons les diferents despeses subvencionables. En cas que els justificants no siguen presentats juntament amb la memòria final d'activitats, s'haurà d'adjuntar una fulla aclaridora de cadascuna de les partides. No serà admesa aquella documentació que incomplisca els requisits assenyalats.  
f) Els justificants originals presentats es marcaran amb una estampilla en què s'indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.  
3. La sol·licitud de pagament referent a les activitats i actuacions objecte de la subvenció realitzades durant l'exercici 2021, amb data de començament l'1 de gener de 2021, anirà dirigida a la Direcció General de Qualitat i Educació Ambiental, havent-se de presentar aquesta sol·licitud de pagament juntament amb el compte justificatiu, com a màxim el 15 de desembre de 2021,  
4. Per a presentar la sol·licitud de pagament de la subvenció i la documentació corresponent s'haurà d'utilitzar el model i formularis habilitats en la seu electrònica de la Generalitat a la qual pot accedir-se des de la següent URL: www.gva.es/es/proc22044.  
  
Onze. Protecció de dades de caràcter personal i transparència  
  
1. La sol·licitud de les ajudes comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'Activitats de Tractament publicat en la pàgina web de la Conselleria d'Agricultura, desenvolupament rural, emergència climàtica i transició ecològica. En concret, la informació bàsica del tractament és la següent:  
a) Nom del tractament: ajudes en matèria de qualitat ambiental.  
b) Identitat del responsable del tractament: persona titular de la sotssecretaria de la conselleria competent en matèria de medi ambient.  
  
c) Finalitat del tractament: tramitació d'ajudes en matèria de qualitat ambiental i canvi climàtic.  
d) Exercici de dret: pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica de conformitat amb el que preveu l'enllaç següent: http://www.gva.es/es/proc19970.  
e) Reclamacions: sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades si considera que el tractament de dades personals que el concerneixen infringeix la normativa en matèria de protecció de dades. Podeu obtindre informació més detallada en l'enllaç següent: http://www. agroambient.gva.es/ es/registre-de-tractaments.  
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels extrems següents:  
  
a) La comunicació d'aquestes dades a l'administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'administració realitze consultes relacionades amb les seues dades per a comprovar, entre altres extrems, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant, o el seu representant legal, haurà d'haver recaptat aquesta autorització, que estarà disponible a requeriment de l'administració en qualsevol moment.  
c) Del dret d'oposició que li assisteix al fet que l'administració tracte les seues dades, i en aquest cas, haurà de comunicar aquesta oposició a l'administració als efectes oportuns.  
4. En compliment de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i de l'article 18 de la Llei general de subvencions, les entitats beneficiàries d'una subvenció hauran de complir les obligacions de transparència següents:  
  
a) En el cas d'entitats privades que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5.000 euros, haurà de complir les obligacions de publicitat activa recollides en el capítol II del títol I de la Llei 19/2013, de 9 de desembre. En particular, hauran de publicar, en els termes previstos en els principis generals de l'article 5 d'aquesta llei, la informació institucional i organitzativa de l'article 6 i l'econòmica i pressupostària de l'article 8 d'aquesta.  
b) En el cas d'entitats jurídiques privades que perceben, durant el període d'un any, ajudes o subvencions, de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, haurà de donar l'adequada publicitat a aquesta, indicant almenys l'entitat pública concedent, l'import rebut i el programa, activitat, inversió o actuació subvencionada. La difusió d'aquesta informació es realitzarà preferentment a través de les corresponents pàgines web. En cas que no disposen de pàgina web on realitzar aquesta publicitat, podran complir amb aquesta obligació a través del portal que pose a la seua disposició l'òrgan concedent. Per a això, durant el període de justificació de l'ajuda concedida haurà de comunicar-lo a l'entitat concedent perquè li de publicitat en la web corresponent.  
c) Sense perjudici de les obligacions previstes en els anteriors apartats, tots els beneficiaris de la subvenció hauran de donar l'adequada publicitat del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es realitze de l'activitat subvencionada.  
  
Dotze. Efectes  
La present resolució tindrà efecte l'endemà de la publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, podrà interposar-se en el termini d'un mes, recurs potestatiu de reposició davant l'òrgan que va dictar la resolució, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, en el termini de dos mesos recurs contenciós administratiu, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
València, 2 de novembre de 2021.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.